b'\n_START_ARTICLE_\nPaliesiaus dvaras\n_START_SECTION_\nIstorija\n_START_PARAGRAPH_\nDvaro pirmieji savininkai\xc2\xa0\xe2\x80\x93 Tyzenhauzai (nuo XVII a.). Dvaro ansamblis buvo suformuotas XVIII a. pab.\xe2\x88\x92XIX a. pr., dvarviet\xc4\x99 sudar\xc4\x97 pagrindiniai r\xc5\xabmai su \xc5\xa1alia buvusia koply\xc4\x8dia, kumetynu, arklide, ledaine, tvartais ir pirtimi, buvo sukaupta turtinga biblioteka. Kra\xc5\xa1to \xc5\xabkinis bei kult\xc5\xabrinis gyvenimas buvo glaud\xc5\xbeiai susij\xc4\x99s su Paliesiaus dvaru. Nuo 1736\xc2\xa0m. Paliesiaus dvaras priklaus\xc4\x97 Livonijos vald\xc5\xbeios pareig\xc5\xabn\xc5\xb3 Kublicki\xc5\xb3 \xc5\xa1eimai. Paliesiaus dvaro savininkai pasikeit\xc4\x97 po XIX a. sukilim\xc5\xb3, dalis dvaro \xc5\xbeemi\xc5\xb3 buvo padalintos \xc4\xaf sklypus bei parduotos valstie\xc4\x8diams. 1921\xc2\xa0m. Romualdas Br\xc5\xbeezinskis tapo dvaro savininku, ta\xc4\x8diau prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 \xc5\xa1iai Lietuvos daliai patekus \xc4\xaf Baltarusijos teritorij\xc4\x85 dvaras buvo nacionalizuotas, o karui pasibaigus dvaro pastatus per\xc4\x97m\xc4\x97 kol\xc5\xabkis. Taip turtas buvo i\xc5\xa1grobstytas, o dvarui priklaus\xc4\x99 pastatai apgriauti. 1956\xc2\xa0m. dvaro r\xc5\xabmai nors ir prastos b\xc5\xabkl\xc4\x97s, bet dar stov\xc4\x97jo, ta\xc4\x8diau galiausiai vietiniai gyventojai plyta po plytos i\xc5\xa1ne\xc5\xa1iojo r\xc5\xabm\xc5\xb3 pastato sienas.\n_START_SECTION_\nDabartis\n_START_PARAGRAPH_\nI\xc5\xa1 sen\xc5\xb3j\xc5\xb3 dvaro pastat\xc5\xb3 restauruotas ir ry\xc5\xa1kiausias yra buv\xc4\x99s dvaro pri\xc5\xbei\xc5\xabr\xc4\x97tojo namas - veikia kaip kavin\xc4\x97-restoranas, vie\xc5\xa1butis, SPA. _NEWLINE_Buv\xc4\x99 tvarto-arklid\xc5\xbei\xc5\xb3 pasagos formos m\xc5\xabrai restauruoti, apgaubti did\xc5\xbeiule stiklo ir metalo konstrukcija ir pritaikyti rengini\xc5\xb3 salei. Klijuoto med\xc5\xbeio kolon\xc5\xb3 ir gegni\xc5\xb3 konstrukcija laiko \xc5\xbealios augalin\xc4\x97s dangos stog\xc4\x85. Pastato erdv\xc4\x97se vyksta \xc4\xafvair\xc5\xabs renginiai: konferencijos, koncertai, parodos. \xe2\x80\x9ePasagoje\xe2\x80\x9c jau kelis kartus organizuot\xc5\xb3 koncert\xc5\xb3 metu dvare skamb\xc4\x97jo Antonijaus Vivald\xc5\xbeio, Luid\xc5\xbeio Bokerini ir Johano Sebastijano Bacho k\xc5\xabriniai. _NEWLINE_Dvaro teritorijoje i\xc5\xa1likusi\xc5\xb3 pamat\xc5\xb3 vietoje atkurtas \xc5\xabkinis pastatas, kuriame \xc4\xafrengta kepykl\xc4\x97l\xc4\x97 kepykl\xc4\x97l\xc4\x97, senovi\xc5\xa1ko tipo ber\xc5\xbein\xc4\x97mis malkomis k\xc5\xabrenamoje duonkep\xc4\x97je pagal autenti\xc5\xa1kus kulinarinio paveldo receptus kepama Paliesiaus dvaro duona bei saldieji kepiniai. Naujam gyvenimui prikelta dviej\xc5\xb3 auk\xc5\xa1t\xc5\xb3 dvaro ledain\xc4\x97, atkurti pasivaik\xc5\xa1\xc4\x8diojimo takai bei i\xc5\xa1 lauko rieduli\xc5\xb3 be ri\xc5\xa1am\xc5\xb3j\xc5\xb3 med\xc5\xbeiag\xc5\xb3 suformuota akmenin\xc4\x97 tvora, atramin\xc4\x97s sienel\xc4\x97s._NEWLINE_Ant pamat\xc5\xb3, rast\xc5\xb3 prie \xc5\xa1iaurinio \xc4\xafva\xc5\xbeiavimo \xc4\xaf dvar\xc4\x85, pastatytas medinis administracinis\xc2\xa0\xe2\x80\x93 terapinis korpusas, kuriame \xc4\xafsik\xc5\xabrusi Paliesiaus fizinio kr\xc5\xabvio terapijos klinika.'